চিলড্রেন'স বুক ইলাস্ট্রেশন

**শিশুদের বইয়ের চিত্রকল্প** হল বইয়ের চিত্রকল্পের একটি উপক্ষেত্র এবং শিশুসাহিত্যের সাথে সম্পর্কিত শিল্পের একটি ধারা। চিত্রকল্প সহ শিশুদের বইগুলিকে প্রায়শই ছবির বই বলা হয়ে থাকে। চিত্রকল্প শিশুদের বিকাশে অবদান রাখে এবং তাদের মনস্তত্ত্বে নান্দনিক ছাপ রেখে যায়।

## ইতিহাস
মুদ্রণযন্ত্রের বিকাশের সাথে সাথে, শিশুদের জন্য প্রথম চিত্রিত বই প্রকাশিত হতে শুরু করে। প্রথমদিকে এগুলি ছিল মূলত ধর্মীয় গ্রন্থ, ব্যাকরণ বই এবং সদাচার বিষয়ক বই। 

সিনথিয়া বার্লিংহামের মতে, শিশুদের জন্য চিত্রসহ প্রথম বইগুলি ছিল রূপকথার সংকলন, বিশেষ করে ঈশপের উপকথা (প্রথম ইংরেজি সংস্করণ ১৪৮৪ সালে উইলিয়াম ক্যাক্সটন কর্তৃক প্রকাশিত), যা শীঘ্রই শিশুদের সবচেয়ে জনপ্রিয় চিত্রসহ বইগুলির মধ্যে একটি হয়ে ওঠে। শিশুদের জন্য চিত্রিত বইয়ের আরেকটি প্রাথমিক উদাহরণ হল গ্যাব্রিয়েল ফায়েরনোর লেখা ফ্যাবুলে সেন্টাম (১৫৬৪), তবে উইলিয়াম ফেভার ১৬৫৮ সালে জন আমোস কোমেনিয়াসের লেখা অরবিস পিকটাসকে শিশুদের জন্য বিশেষভাবে তৈরি প্রথম চিত্রিত বই হিসেবে নামকরণ করেছেন।

ফেভার ১৯৭০-এর দশকে লেখালেখির সময় বলেছিলেন যে কিছু ব্যতিক্রম ছাড়া শিশুদের চিত্রের ইতিহাস প্রায় দুই শতাব্দী পুরনো বলা যেতে পারে। প্রথম দিকে শিশুপাঠ্য বইয়ের চিত্রগুলি প্রাপ্তবয়স্ক সংস্করণের চিত্রগুলির থেকে বিশেষ আলাদা ছিল না এবং শিশুদের অনুভূতিগত চাহিদার সাথে সেগুলি খাপ খাইয়ে নেওয়া হত না। শিশুদের বইয়ে চিত্রগুলি আঠারোশো শতকের মাঝামাঝি থেকে আরও জনপ্রিয় হয়ে ওঠে। ইংল্যান্ডে প্রকাশক থমাস বোরম্যান, গিগ্যান্টিক হিস্ট্রিজ (১৭৪০-১৭৪৩) নামে একটি চিত্রিত ক্ষুদ্র বই প্রকাশ করেন। জন নিউবেরি সেই সময়ের শিশুদের জন্য উল্লেখযোগ্য ইংরেজি চিত্রিত বইগুলি (১৭৪৪ সাল থেকে আ লিটল প্রিটি পকেট-বুক এবং ১৭৬৫ সাল থেকে দ্য হিস্ট্রি অফ লিটল গুডি টু-শুস)  প্রকাশ করেছিলেন। সেই সময়ের চিত্রিত ইংরেজি শিশুদের বইয়ের অন্যান্য গুরুত্বপূর্ণ  প্রকাশক ছিলেন জন মার্শাল এবং জন হ্যারিস। সেই সময়ে চিত্রিত শিশুসাহিত্যে রূপকথা এবং নীতিকথার প্রাধান্য ছিল; রূপকথার বইগুলিতে তুলনায় বেশী সংখ্যক চিত্র থাকত।

খেলনার বাজার বৃদ্ধির সাথে সাথে, চিত্রিত শিশুদের বইগুলি চলমান যন্ত্রাংশের মতো উপাদানে সজ্জিত হতে শুরু করে। এই ধরণের বইয়ের স্রষ্টাদের মধ্যে ছিলেন জার্মান চিত্র শিল্পী লোথার মেগেনডর্ফার এবং ব্রিটিশ প্রকাশক রবার্ট সায়ার। বিংশ শতাব্দীতে উপলব্ধ প্রযুক্তিগত উপকরণগুলির কারণে শিশুদের জন্য চিত্রিত বইগুলি ভাল মান বজায় রেখেও তুলনামূলকভাবে সস্তা হতে শুরু করে। হাতে চিত্র আঁকার সাথে ফটোগ্রাফিও যুক্ত হয়েছিল, যা কাঠের খোদাই পদ্ধতিকে প্রতিস্থাপিত করেছিল এবং পুনরুৎপাদন প্রক্রিয়াতেও এগুলি ব্যবহৃত হত। চিত্রিত শিশুদের বইগুলি ধীরে ধীরে নির্দিষ্ট বয়সের চাহিদার সাথে আরও বেশি খাপ খাইয়ে নিতে শুরু করে এবং চিত্রিত শিশুদের বইয়ের বিভিন্ন বর্গ গড়ে ওঠে।

ফেভার শিশুদের বই চিত্রায়নের বিবর্তনকে নিম্নরূপ বর্ণনা করেছেন: "চ্যাপবই থেকে ছবির বই, ক্রেনের খেলনা বই, পেরে ক্যাস্টর ছবির অ্যালবাম পর্যন্ত"।

## কাজ

শিশুদের বইয়ের চিত্রকর্ম গল্পকে চালিত করতে পারে অথবা প্লটকে জীবন্ত করে তুলতে পারে। কিছু ছবির বই একই ব্যক্তির দ্বারা লেখা এবং চিত্রিত করা হয়ে থাকে, অন্যগুলিতে লেখক এবং চিত্রকর দুজন ভিন্ন  ব্যক্তি হয়ে থাকেন। ছবির বইয়ের সম্পাদকরা এমন একজন চিত্রকরকে খোঁজেন যার শিল্পকর্ম পাঠ্যের শৈলীর সাথে মেলে এবং বইটিতে তারা যেন তাদের নিজস্ব শৈল্পিক মূল্য যোগ করতে পারেন। একটি সফল ছবির বই তৈরি করতে একজন লেখক এবং একজন চিত্রকরের মধ্যে পারস্পরিক শ্রদ্ধা থাকা উচিৎ। 

ছবির বইতে লেখা এবং চিত্র একটি সম্পূর্ণ রূপ নেয়, কারণ একটি শিশুদের চিত্রকর্ম সরাসরি পাঠ্যকে নির্দেশ করে। কিছু ক্ষেত্রে এটি শিশুদের জন্য, বিশেষ করে ছোটদের জন্য একটি বইয়ের একমাত্র উপাদানও হয়ে উঠতে পারে - এই ধরনের বইগুলি তখন লেখা ছাড়া বা অল্প লেখাসহ একটি অ্যালবামের আকার নেয়।

## শিশুদের চিত্রকর

শিশু এবং প্রাপ্তবয়স্কদের জন্য চিত্রকর্মের মধ্যে সীমানা অস্পষ্ট হতে পারে এবং অনেক চিত্রকর তাদের গোটা কর্মজীবন জুড়ে  শিশু এবং প্রাপ্তবয়স্ক উভয়দের জন্য এঁকেছেন। তাই তাদের কেবল শিশুদের চিত্রকর হিসাবে শ্রেণীবদ্ধ করা যায় না। উইলিয়াম ফেভার বলেছেন যে কিছু চিত্র বই "প্রাপ্তবয়স্কদের উপভোগ করার জন্য বিলাসবহুল উপহার-বস্তু হিসাবে তৈরি করা হয়েছিল" (যেমন এডমন্ড ডুলাক, আর্থার র‍্যাকহ্যাম অথবা কে নীলসেনের কাজ); অন্যরা ধারা এবং রুচির পরিবর্তনের সাথে সাথে পরিবর্তিত  হয়েছে। ডব্লিউ. হিথ রবিনসন, থমাস বেউইক বা জর্জ ক্রুইকশ্যাঙ্কের মতো চিত্রকরদের কাজের উদাহরণ উদ্ধৃত করে তিনি আরও উল্লেখ করেছেন যে "শিশুদের দ্বারা সবচেয়ে বেশি উপভোগ করা অনেক চিত্রই বিশেষভাবে তাদের জন্য তৈরি করা হয়নি।" তিনি আরও বলেন যে কেট গ্রিনওয়ে, র‍্যান্ডলফ ক্যালডেকট বা রবিনসন তারা "সর্বজনীন গ্রাফিক শিল্পী ছিলেন যারা ঘটনাক্রমে তাদের চিত্রকর্ম দিয়ে শিশুদের মন জয় করেছিলেন ... এই সাফল্যই তাদের বিশেষজ্ঞ করে তুলেছিল"।

শিশুদের বইয়ের সবচেয়ে প্রভাবশালী  চিত্রকরদের মধ্যে মরিস সেন্ডাক অন্যতম যাকে "আমাদের সময়ের শীর্ষস্থানীয় শিশুপাঠ্য বইয়ের চিত্রকর" বলা হয়।

## পুরস্কার

শিশুদের বইয়ের চিত্রাঙ্কনের ক্ষেত্রে চিত্রকরদের জন্য বেশ কয়েকটি পুরস্কার রয়েছে, যেমন: 
*নতুন চিত্রকরদের জন্য বছরের সেরা শিশুদের বই পুরস্কার (অস্ট্রেলিয়া) 
*ইংরেজি ভাষার শিশুদের চিত্রাঙ্কনের জন্য গভর্নর জেনারেলের পুরস্কার এবং ফরাসি ভাষার শিশুদের চিত্রাঙ্কনের জন্য গভর্নর জেনারেলের পুরস্কার (কানাডা) 
*গোল্ডেন পিনহুইল যুব চিত্রকরদের পুরস্কার (চীন) 
*কেট গ্রিনওয়ে পদক (যুক্তরাজ্য) 
*ক্যালডেকট পদক (মার্কিন যুক্তরাষ্ট্র)

## বহিঃসংযোগ
* শিশুদের বইয়ের চিত্রাঙ্কন (ব্যক্তিগত ডোমেইন)

## আরও পড়ুন

* জয়েস আইরিন হোয়ালি এবং টেসা রোজ চেস্টার, *আ হিস্ট্রি অফ চিলড্রেনস বুক ইলাস্ট্রেশন*, ভিক্টোরিয়া অ্যান্ড অ্যালবার্ট মিউজিয়াম (১৯৮৮)
* উইলিয়াম ফেভার, *হোয়েন উই ওয়ার ইয়ং: টু সেঞ্চুরিজ অফ চিলড্রেনস বুক ইলাস্ট্রেশন*, হোল্ট, রাইনহার্ট অ্যান্ড উইনস্টন (১৯৭৭)
* ডোনেরা ম্যাকক্যান এবং ওলগা রিচার্ড, দ্য চিলড্রেনস ফার্স্ট বুকস: আ ক্রিটিকাল স্টাডি অফ পিকচার্স অ্যান্ড টেক্সট (১৯৭৩)
* ওয়াল্টার হারডেগ, অ্যান ইন্টারন্যাশনাল সার্ভে অফ চিলড্রেনস বুক ইলাস্ট্রেশন = গ্রাফিসের বিশেষ সংখ্যা; ১৫৫ (১৯৭১)
* জন রাইডার, আর্টিস্টস অফ আ সার্টেইন লাইন: আ সিলেকশন অফ ইলাস্ট্রেটরস ফর চিলড্রেনস বুকস, বডলি হেড লিমিটেড (১৯৬০)

## তথ্যসূত্র